Seun wat in skoolbadkamer slaap kry weer hoopWillem de Villiers* word soggens vroeg wakker op die koue, harde badkamervloer. Hy trek sy skoolklere aan en glip uit voor die ander leerders begin opdaag. Dít was totdat hy een oggend nie betyds wakker geword het nie en die skool se sekuriteitswag hom in die badkamer aangetref het. Willem het geweet hy is nou diep in die moeilikheid. ŉ Week gelede het hy by die huis weggeloop omdat sy gesin nie wou hê dat hy skool toe moes gaan nie. “Jy is nou oud genoeg om te help om die gesin te ondersteun,” het sy ma gesê. “Dis tyd dat jy begin geld verdien.” Sy het sover gegaan as om te dreig om sy skoolboeke en -klere te verbrand. Dis tóé dat Willem weggeloop het en in die skool se badkamers begin bly het. Die skool se berader is ingeroep om vir Willem te help. Die berader het die naaste Helpende Hand-tak in die Limpopo-streek gekontak. Die tak het dadelik aan ŉ plan begin werk. Willem is in die skool se koshuis geplaas en sy onkoste is deur die tak gedek. Helpende Hand het verder ook gesorg vir klere, sakgeld, beddegoed en toiletware wat die seun nodig gehad het om sy lewe in die koshuis te vergemaklik. Willem het egter sy familie gemis en moes oor naweke alleen in die koshuis agterbly omdat hy nie huis toe kon gaan nie. Die tak het gereël dat Willem drie naweke per maand by ŉ gesin op die dorp tuisgaan en een naweek huis toe gaan om sy familie te sien. Marianthie van der Walt, Limpopo se streekorganiseerder, het gesê Willem se ma is steeds nie heeltemal gelukkig met die situasie nie. “Maar sy is dankbaar dat sy nou weet haar seun is veilig.” “Dit was sy grootste droom om sy skoolloopbaan te voltooi. Hy het ŉ bietjie agter geraak met sy skoolwerk, so ons het ekstraklasse gereël om sy punte te probeer verbeter. Hy doen nou elke dag beter en gaan werklik van krag tot krag. “Hierdie seun het soveel gehad wat teen hom getel het. Met geen ondersteuning van sy ma nie het hy die belangrikheid van opvoeding besef. Hy wou só graag uitstyg en nie ŉ slagoffer van sy omstandighede word nie. Hy het nie opgegee nie en selfs sonder hulp het hy self probeer om met sy skoolloopbaan voort te gaan,” het Van der Walt gesê. “Dis ŉ eer om so ŉ kind te ondersteun en hom te help om die armoedesiklus te verbreek.” *ŉ Skuilnaam is gebruik om die identiteit van die leerder te beskerm.